**Magnolii, amândoi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În noaptea asta liniştea coboară

În aşternutul cald cu flori de mai,

Prin somn întind aripa, într-o doară,

Să te acopăr şi să-ţi spun mai stai,

Nu-ţi scutura sărutul de cerneală

Şi nici metafora din poezii,

Mai lasă-mă să dorm într-o petală

O primăvară numai şi-o ştii

Că ne hrănim cu-aceeași sevă dulce

Din edenul poetic amândoi,

Iar când tăcerea o să ne usuce

Vom înflori magnolii înapoi.

- E clipa mea rotundă, efemeră

Şi totuşi pe nimic n-aş vrea s-o schimb,

Alege-mi tu, de poţi, o emisferă

Să locuiesc acolo, să mă plimb

Prin visul tău în fiecare noapte,

Să fim complicii timpului prezent,

Când ancorăm pe-o stea la miazănoapte

Să-mi intri-n vene ca un afluent

Nestăvilit de malurile-abrupte

Ale-ndoielii, ’ntotdeauna noi

Vom aduna sub ploi silabe rupte

Să le unim în viaţa de apoi.

Ioan Grigoraș Liliana Trif